
Austria


Comisia parlamentară pentru Forţele Armate Federale
 investighează sesizările şi plângerile cetăţenilor din domeniul de competenţă
, organizează investigaţii ex officio
, inspecţii neanunţate, analizează deficienţele semnalate în cadrul structurilor militare de apărare a statului, cooperează cu Ministerul federal al Apărării şi Sportului, prezintă sugestii pentru îmbunătăţirea activităţii de perfecţionare a cadrelor militare.   


Prezidiul Comisiei pregăteşte lucrările şedinţelor lunare, care se finalizează cu un raport de recomandări trimis ministerului de resort. 

De asemenea, atribuţiile Comisiei cuprind informarea periodică a Parlamentului despre evenimentele organizate de Academia Militară Terestră şi Academia Ofiţerilor de Comandă, discuţii cu reprezentanţii partidelor politice, sectorului industrial şi de ştiinţă, ai organizaţiilor culturale şi religioase, precum şi cu ofiţeri din comanda structurilor militare, toate acestea având drept scop îndeplinirea obiectivelor propuse în domeniul militar şi de securitate naţională.  

Având în vedere cooperarea deosebită dintre Comisia de apărare şi ministerul de resort, sesizările şi plângerile sunt rezolvate rapid, într-o manieră satisfăcătoare, iar deficienţele semnalate sunt soluţionate prompt. 

Îndeplinirea sarcinilor diverse ale Comisiei, precum şi monitorizarea democratică a activităţilor desfăşurate de structurile militare, necesită un schimb de opinii la nivel internaţional, cu structuri similare. Astfel, în anul 2010, de exemplu, Comisia parlamentară pentru forţele armate federale a avut numeroase întâlniri bilaterale şi a găzduit, la Viena, a doua Conferinţa Internaţională a Instituţiilor Ombudsman-ului pentru forţele armate, acţiune începută în anul 2009 cu reuniunea de la Berlin. 

Comisia îşi propune implementarea Memorandum-ului de la Viena, semnat cu prilejul acestei reuniuni, act ce constituie o continuare de bază în domeniul cooperării internaţionale: 

- promovarea şi protecţia drepturilor omului pentru soldaţi şi veterani în timp de pace şi pe parcursul desfăşurării operaţiunilor militare;


- acordarea unei atenţii deosebite diversităţii în cadrul forţelor armate, în ceea ce priveşte orientarea sexuală, etnia şi religia;

- gestionarea continuă a asistenţei medicale în cazul posibilelor efecte post-traumatice sau a tulburărilor psihice şi de stres ale soldaţilor după operaţiunile militare;

- sprijinirea familiilor militarilor.


Activităţile desfăşurate de Comisie au mai cuprins inspecţia contingentelor austriece amplasate în Bosnia-Herţegovina şi Siria, precum şi desfăşurarea de reuniuni cu oficiali ai reprezentanţei militare de la Bruxelles. 

BELGIA


Principala sarcină a Comisiilor de Apărare ale Parlamentului o reprezintă alocarea resurselor financiare pentru cheltuielile militare - echipament, infrastructură, programe, pensii militare, forţe speciale, achiziţii de tehnică militară, etc.    

După implicarea unor structuri militare belgiene în conflictul din Rwanda, Comisiile de profil din Senat şi Camera Deputaţilor au propus formarea unui Grup senatorial de lucru, împreună cu Comisiile de politică externă, pentru aprobarea acţiunilor militare ale Belgiei în afara graniţelor teritoriale. Propunerea a fost implementată şi se aplică din anul 2004.


Aparent, având în vedere faptul că apărarea naţională este o prerogativă a Executivului, cele două Camere ale Parlamentului pot interveni doar a posteriori
. Guvernul trimite Parlamentului un raport anual privind exportul de arme realizat de Belgia. Raportul cuprinde numărul de licenţe permise de legislaţia ţării de destinaţie, sub-împărţite în funcţie de gradul de uzură a tehnicii militare, de tipul licenţei, publice sau private, precum şi de categoria de echipamente exportate. 

Comisia de apărare a Camerei Deputaţilor a constituit un Comitet ad-hoc privind achiziţiile militare. Acesta are un anumit drept de control asupra procedurilor de achiziţie a componentelor militare de către Ministerul Apărării, care trebuie să notifice Comitetul privind toate achiziţiile în valoare mai mare de 1.487.000 euro
.


Guvernul federal depune la Comisiile de specialitate toate proiectele de legi privind aprobarea convenţiilor şi acordurilor internaţionale şi bilaterale, acestea trebuind să ia în discuţie documentele respective. Pe perioada ultimei legislaturi au fost adoptate 217 de tratate sau convenţii. 

Dezbaterile privind politica de apărare naţională au loc la intervale regulate, problemele sensibile fiind analizate împreună cu Ministrul afacerilor externe sau cel al apărării. 


Comisia urmăreşte îndeaproape evenimentele care au loc în Africa Centrală, în special în Republica Democratică Congo, precum şi cele din Orientul Mijlociu. 

BULGARIA

În conformitate cu Regulamentul de organizare şi procedură al Adunării Naţionale, mandatul Comisiei de Apărare priveşte, în principal, activitatea desfăşurată de Ministerul de Interne, poliţie, jandarmerie, poliţia de frontieră, precum şi cea desfăşurată de serviciile care gestionează informaţii non-militare. 

Comisia analizează legile propuse pe specificul activităţii, proiectele de rezoluţii, declaraţii şi comunicări, care pot fi asumate de către Preşedintele Adunării Naţionale, întocmind rapoarte, recomandări şi avize.


Comisia exercită controlul periodic cu privire la gradul de absorbţie al fondurilor europene pe domeniul de competenţă, analizând modul de cheltuire a sumelor respective şi făcând propuneri pentru programele viitoare.


Adunarea Naţională a Bulgariei realizează controlul forţelor armate prin intermediul Comisiei pentru securitate naţională şi ordine publică, aceasta încercând să fie un mediator între societatea civilă şi armată, care are nevoie de fonduri suficiente pentru a putea funcţiona. Experienţa arată că lipsa de experţi civili, competenţi să ia parte la planificarea misiunilor şi finanţelor necesare apărării, provocă dificultăţi şi litigii între funcţionarii civili şi oficialii militari
. 

CROAŢIA


Comisia pentru Apărare trebuie să stabilească şi să monitorizeze punerea în aplicare a politicilor şi procedurilor specifice domeniului de competenţă, să adopte  legislaţia şi reglementările necesare, vizând următoarele probleme
:


-  structura şi autoritatea organelor administrative de stat în domeniul apărării;

- apărarea şi securitatea naţională, securitatea publică, siguranţa traficului, protecţia împotriva incendiilor şi dezastrelor naturale;


-  supravegherea legalităţii activităţii desfăşurate de Biroul de securitate naţională şi de Agenţia pentru protecţia Constituţiei;

-  acordarea de avize cu privire la numirea directorilor agenţiilor de securitate, în conformitate cu prevederile Constituţiei;

-  primirea de rapoarte de la Biroul central de audit, serviciile de audit financiar şi structurile de urmărire penală privind neregulile constatate în operaţiunile financiare ale organelor de stat cu atribuţii în domeniu;

- cooperarea cu organisme din Republica Croaţia care desfăşoară activităţi în domeniile apărării şi securităţii;


- alte probleme privind apărarea şi securitatea.

Comisia pentru Apărare a jucat un rol activ în domeniul cooperării internaţionale vizând controlul parlamentar al armamentelor şi stabilirea de principii şi mecanisme de funcţionare a structurilor parlamentare cu atribuţii în acest domeniu, prin participarea la reuniunile desfăşurate la Sarajevo şi Zagreb în anul 2012 sub coordonarea DCAF Geneva, Cartierului General al NATO de la Sarajevo şi Misiunii OSCE în Bosnia şi Herţegovina. 

CEHIA

Ambele Camere ale Parlamentului au comisii de specialitate cu atribuţii în domeniul politicii de securitate şi apărare, principala lor sarcină fiind asumarea punctelor de vedere faţă de legislaţia adoptată în domeniu. Din această categorie fac parte Comisia permanentă pentru controlul activităţilor Serviciului de Informaţii şi Securitate, Comisia de control a activităţilor Inspectoratului General al Forţelor de Securitate, Comisia de control a Oficiului Naţional pentru Securitate, Comisia permanentă pentru controlul activităţilor vizând informaţiile militare, Comisia permanentă de control vizând utilizarea interceptărilor şi înregistrărilor din domeniul telecomunicaţiilor, urmărirea persoanelor şi a obiectelor şi a interferenţei cu sistemul naţional de comunicaţii electronice
.

Din punctul de vedere al delimitării constituţionale, autoritatea aparţine comisiilor din Camera Deputaţilor, care poate să-şi impună un drept de veto privind hotărârile adoptate de comisiile Senatului. Rolul structurilor de specialitate ale Senatului este, însă, de neînlocuit, în special în promulgarea situaţiilor de urgenţă. 
Parlamentul decide să declare starea de război în cazul în care Republica Cehă este atacată sau dacă este necesară participarea ţării la îndeplinirea obligaţiilor  internaţionale de apărare comună împotriva unei agresiuni, comisiile de specialitate având rolul de a aviza această decizie. 

Având în vedere modul diferit de alegere a membrilor Senatului, doar o treime fiind reînnoită la un moment dat, în cadrul alegerilor parlamentare, ceea ce înseamnă că nu este niciodată dizolvat, acesta este o garanţie pentru situaţiile când trebuie să se adopte decizii importante. Astfel de măsuri sunt, de exemplu, declararea stării de urgenţă sau de război.


În cadrul Guvernului funcţionează Comisia pentru planificarea apărării, care coordonează planificarea măsurilor de apărare a Republicii Cehe, aflate în sfera de control şi gestiune a Ministrului Apărării.

DANEMARCA


Responsabilităţile Comisiei de Apărare
 privesc chestiuni legate de apărarea teritoriului, recrutarea cadrelor militare şi a cadrelor civile, instituţiile civile care sunt subordonate forţelor armate, precum şi alte aspecte legate de securitatea statului: inspectoratele de apărare civilă şi situaţii de urgenţă, securitatea nucleară, etc.

Comisia are 29 de membri.


ESTONIA

Comisia de apărare naţională a Riigikogu
 are în responsabilitate, printre altele, avizarea proiectelor de legi care reglementează domeniul securităţii şi apărării naţionale, exercitarea controlului civil asupra structurilor militare şi participarea la elaborarea politicilor de securitate şi apărare naţională.


Conform Regulamentului, activitatea Comisiei de apărare naţională priveşte
:

• coordonarea procedurii legislative a proiectelor de acte normative care reglementează problemele naţionale de securitate şi apărare, inclusiv tratatele internaţionale în domeniu;

• exercitarea controlului asupra puterii executive în domeniul său de competenţă,  îndeplinind şi alte atribuţii care îi revin prin lege sau prin rezoluţii ale Riigikogu;

• iniţierea de proiecte de lege sau rezoluţii;

• participarea la elaborarea politicii de apărare şi securitate a statului;


• exercitarea controlului civil asupra forţelor militare de apărare a ţării.

 


Comisia are un rol important în cadrul procedurii de adoptare a legii bugetului de stat, proiectul de buget privind domeniul gestionat de Ministerul Apărării fiind dezbătut  în cadrul comisiei, împreună cu ministrul de resort.


În conformitate cu prevederile legii naţionale de apărare pe timp de pace, Guvernul numeşte şi eliberează din funcţie pe comandantul forţelor de apărare, la propunerea ministrului Apărării, ţinând cont de poziţia Comisiei naţionale de apărare a Parlamentului. 

Înainte de adoptarea de către Guvern a programelor de securitate naţională sau a modificărilor la acesta, ministrul Afacerilor Externe şi cel al Apărării audiază poziţiile exprimate de Comisia pentru afaceri externe şi Comisia naţională de apărare ale Parlamentului. Dezbateri similare au loc şi înaintea adoptării Strategiei naţionale de apărare sau a Planului naţional de dezvoltare în domeniul apărării.


Conform Constituţiei, Preşedintele Republicii este asistat de un organ consultativ, Consiliul Naţional de Apărare, preşedintele Comisiei fiind membru al acestui Consiliu.


În scopul de a fi bine informată cu privire la evoluţiile care au loc în domeniul  apărării naţionale, Comisia organizează întâlniri regulate cu ministrul Apărării, oficiali ai Ministerului Apărării şi reprezentanţi ai forţelor militare. 

Având în vedere că Parlamentul ia decizii privind participarea forţelor de apărare estoniene la misiuni internaţionale, a devenit o practică uzuală ca membrii Comisiei să se întâlnească cu comandantul forţelor de apărare, cu scopul de a primi informaţii şi de a-şi crea o imagine de ansamblu asupra situaţiei din regiunile în care trebuie să se efectueze misiuni. 

Comitetul naţional de apărare vizitează unităţile structurilor militare, inclusiv unităţile din regiunile în care au loc misiunile internaţionale, atunci când este necesar. 

Din anul 2006 a fost introdusă rotaţia oficialilor. Astfel, un oficial al Ministerului Apărării îndeplineşte funcţia de consilier al Comisiei pe parcursul unei perioade determinate de timp, acest lucru îmbunătăţind eficienţa cooperării între Ministerul Apărării şi Comisia naţională de apărare, din cadrul Parlamentului.

            În colaborare cu Inspectoratul General al Forţelor de Apărare şi Comitetul pentru servicii în domeniul apărării, Comisia parlamentară contribuie la analizarea cererilor şi petiţiilor cetăţenilor, care se referă la domeniul militar.

           Nu în ultimul rând, Comisia are relaţii de colaborare şi cooperare cu comisiile de profil ale statelor membre UE, fiind stabilite relaţii şi cu alte instituţii care au ca obiect de activitate sau studiu domeniul apărării şi securităţii naţionale.


FINLANDA


Principalele sarcini al Comisiei pentru Apărare
 privesc problemele legate de recrutarea cadrelor militare, structura şi dotarea forţelor de apărare, legislaţia cu privire la situaţiile excepţionale (cu excepţia cazului în care problematica respectivă face parte din atribuţiile altei comisii), precum şi acele aspecte ale operaţiunilor de menţinere a păcii, care nu sunt în responsabilitatea Comisiei pentru Afaceri Externe.

Având în vedere că Finlanda sprijină consolidarea Uniunii Europene ca o comunitate de securitate şi un actor global prin intermediul politicilor comune CFSP şi CSDP, fiind angajată şi în cooperarea cu NATO, Comisia pentru apărare joacă un rol activ în ceea ce priveşte cooperarea în domeniul politicilor de securitate şi apărare.

Pe plan internaţional
, Comisia de apărare monitorizează implementarea Politicii de securitate şi de apărare a UE, acordând o atenţie deosebită participării Finlandei la operaţiunile de gestionare a crizelor conduse de UE, pregătirea forţelor de intervenţie rapidă şi activităţii desfăşurate de Agenţia de apărare europeană. 

În practică, Comisia pentru Apărare influenţează poziţiile oficiale exprimate de Finlanda pe plan european, după discuţii care au loc cu reprezentanţii Guvernului sau cu experţi internaţionali. 

La nivel naţional, Comisia pentru Apărare realizează vizite şi inspecţii la nivelul structurilor de apărare, garnizoanelor şi depozitelor, precum şi la sediul companiilor din domeniul industriei de apărare.

FRANŢA


În conformitate cu art. 36, para. 12, din Regulamentul Adunării Naţionale, domeniile de competenţă ale Comisiei pentru Apărare Naţională şi Forţele Armate sunt următoarele:


-  organizarea generală a relaţiilor de apărare între armată şi naţiunea franceză;


- cooperarea politică şi asistenţa în domeniul militar, care priveşte aspectele strategice, industria de apărare, personalul militar şi civil din armată, jandarmerie, justiţie şi veteranii militari
.


Comisia pentru Afaceri Externe, Apărare şi Forţele Armate din cadrul Senatului, compusă din 57 de parlamentari, are ca principale sarcini
: 

- revizuirea periodică a capacităţilor de luptă ale ţării;

- reorganizarea Ministerului Apărării;

- controlează execuţia bugetară în domeniul apărării.

Comisia Senatului a avut atribuţii importante vizând retragerea forţelor militare franceze din Afganistan, gestionarea operaţiunii “Serval” din Mali sau monitorizarea situaţiei veteranilor de război.
Este constituită din minimum 4 grupe de lucru. Temele aflate în discuţie în anul 2013 au fost următoarele: 

- prezenţa Franţei în Africa;
- ţărmul sudic al Mediteranei, o zona prosperă de construcţie;

- apărarea europeană;
- chestiunea sahariană.


GERMANIA

Comisia pentru Apărare a Bundestag-ului are două sarcini principale
:
-  pregătirea legislaţiei în domeniul său de competenţă;

- sprijinirea activităţii parlamentare în ceea ce priveşte controlul activităţii Executivului.

Sarcinile legislative al Comisiei sunt similare tuturor celorlalte comisii care îşi desfăşoară activitatea în cadrul parlamentelor naţionale. 

În primii ani de la înfiinţare, după încheierea celui de-al doilea război mondial, Comisia pentru Apărare a Bundestag-ului a avut un rol deosebit de important în adoptarea legislaţiei din domeniul apărării a Germaniei, precum şi în crearea unui nou cadru legal de activitate a Bundeswehr-ului, înfiinţat în anul 1955. Dintre acestea se pot menţiona Statutul juridic al cadrelor militare, Legea cadrelor militare, Legea serviciului militar obligatoriu, Legea privind pensiile militarilor şi Codul privind disciplina militară. 
De-a lungul ultimilor ani, pe fondul creşterii numărului de intervenţii ale structurilor militare germane în străinătate, sub coordonarea NATO, Comisia pentru Apărare şi-a adus contribuţia la modificarea legislaţiei în domeniu, ca o reacţie la continua schimbare a geopoliticii şi geostrategiei internaţionale. Exemple în acest sens sunt Legea privind  misiunile speciale, Legea participării parlamentare, Legea pensiilor militare (2004), Legea privind angajarea forţei de muncă pentru operaţiuni (2007).

În ceea ce priveşte controlul parlamentar, Comisia pentru Apărare are cele mai extinse atribuţii dintre toate comisiile parlamentare, fiind structura parlamentară care corespunde Ministerului Federal al Apărării şi agenţiilor subordonate. În plus, puterea potenţială a forţelor armate şi capacităţile de care dispune aceasta solicită un control deosebit de intens. Din acest motiv, Comisia pentru apărare trebuie să aibă un statut special în scopul de a-şi îndeplini eficient rolul de control. 
Competenţele de control ale Comisiei pentru Apărare a Bundestag-ului german sunt inserate în Constituţie. Conform art. 45 lit. a din Legea fundamentală, aceasta este sigura comisie care se poate constitui în comisie de anchetă în domeniul apărării naţionale
, având un rol important în ceea ce priveşte deliberarea şi executarea bugetului de apărare. Prin art. 45 lit. b, Legea fundamentală permite înfiinţarea instituţiei Comisarului parlamentar pentru forţele armate, care asistă Bundestag-ul în exercitarea controlului parlamentar. Acesta evaluează situaţia actuală a trupelor, prezintă rapoarte anuale, participă la deliberări şi reprezintă o sursă importantă de informaţii pentru Comisia de resort.

Ca toate celelalte comisii, Comisia pentru Apărare poate face recomandări cu privire la aspectele care intră sub incidenţa mandatului său. Recomandările se finalizează printr-un raport expediat Ministerului Federal al Apărării. Evaluările Comisiei nu sunt obligatorii din punct de vedere juridic pentru Guvern, dar au o importanţă politică considerabilă. În practică, această procedură este instrumentul pe care Comisia îl utilizează cel mai frecvent în exercitarea controlului parlamentar asupra Guvernului federal (art. 68 din Regulamentul de procedură al Bundestag-ului).
Pe durata ultimului mandat, Comisia pentru Apărare s-a convocat în calitate de comisie de anchetă de două ori. Prima reuniune a avut loc la data de 16 decembrie 2009 pentru a investiga împrejurările atacului aerian din 3/4 septembrie 2009 asupra a  două tancuri de combustibil deturnate de talibani în Afganistan. Raportul final a fost prezentat Parlamentului la 1 decembrie 2011.

A doua convocare a avut loc la data de 26 iunie 2013, comisia de anchetă investigând modul în care guvernul federal a proiectat şi dezvoltat drona “Euro Hawk”, în ceea ce priveşte aspectele contractuale, juridice, bugetare, militare, tehnologice şi politice. Unul dintre punctele importante ale anchetei vizează chestiuni deosebite privind încheierea contractului de dezvoltare a programului, de către Guvern.
În privinţa adoptării bugetului, Comisia pentru Apărare nu are competenţe oficiale. Cu toate acestea, ea are o influenţă considerabilă asupra deliberărilor în ceea ce priveşte bugetul departamental al Ministerului Federal al Apărării şi al Comisarului parlamentar pentru forţele armate. Ca regulă generală, Comisia pentru buget ţine cont de recomandările Comisiei pentru Apărare. 

În plus, Comisia poate solicita Ministrului Apărării să prezinte toate proiectele de achiziţii publice de importanţă deosebită în domeniul securităţii sau politicii militare, care necesită o investiţie de cel puţin 25 de milioane de euro. În practică parlamentară astfel de proiecte de achiziţii publice nu au fost puse în aplicare fără acordul Comisiei pentru apărare, chiar dacă au fost incluse în legea bugetului.

În decizia din 12 iulie 1994, Curtea Constituţională Federală a hotărât că trimiterea de către Germania a unor trupe militare peste hotare sunt permise în conformitate cu Legea fundamentală, în anumite circumstanţe, dar că este nevoie de acordul Parlamentului pentru fiecare astfel de misiune. Parlamentul nu are dreptul de a cere din proprie iniţiativă desfăşurarea unei misiuni, dar se poate opune desfăşurării unei misiuni sau poate solicita încetarea unei misiuni care este în curs de desfăşurare.


La rândul său, Comisia pentru Apărare a Bundesrat-ului
 analizează modul de aplicare a politicii de apărare, care se află în sfera de competenţă a Ministerului Federal al Apărării (BMVG).
Ca regulă generală, Comisia avizează legile care se adoptă cu consensul Bundesrat-ului. Dintre acestea, cele mai importante vizează: 


- extinderea NATO;
- situaţia juridică a militarilor;
- serviciul militar;
- lege cu privire la nerespectarea ordinelor pe motive de conştiinţă; 

- disciplina militară.

Membrii Comisiei pentru apărare sunt, de regulă, şefii de guvern ai land-urilor. Din acest motiv, este descrisă drept un "comitet politic", aşa cum este şi Comisia pentru Afaceri Externe. Nici una dintre comisii nu se reuneşte în mod regulat, ci doar atunci când situaţia o impune.


GRECIA


Comisia permanentă pentru Apărare Naţională şi Afaceri Externe are ca principale sarcini elaborarea şi examinarea proiectelor de legi sau a propunerilor legislative
. În urma revizuirii constituţionale, care a avut loc în anul 2001, comisiile permanente pot să aibă competenţe atât în ceea ce priveşte ​​activitatea legislativă, cât şi în ceea ce priveşte controlul parlamentar. 

Conform Regulamentului, Comisia poate analiza toate aspectele chestiunilor care ţin de competenţa sa, poate formula opinii şi recomandări şi poate propune numiri pentru posturile publice din instituţiile din sfera de competenţă. În plus, toate comisiile permanente din cadrul Parlamentului elen trebuie informate de către ministrul competent sau reprezentantul agenţiei publice din sfera de competenţă de încheierea de contracte de achiziţii publice cu o valoare de peste 20 de milioane de euro.

Conform art. 133 din Regulament, toţi parlamentarii au dreptul de a solicita miniştrilor, în scris, furnizarea de documente referitoare la chestiuni de importanţă publică. Totuşi, documentele referitoare la problemele de securitate naţională, diplomaţie şi domeniul militar nu sunt prezentate decât parlamentarilor care fac parte din cadrul Comisiei.
Israel

Comisia de Apărare are ca atribuii principale relaţiile externe ale statului, forţele armate şi domeniul securităţii naţionale.

Are în componenţă 16 membri.


ITALIA


În actuala legislatură, Comisia pentru Apărare a Camerei Deputaţilor a Parlamentului Italiei a avut pe ordinea de zi următoarele chestiuni
:

- situaţia politico-militară din Liban, Siria şi Afganistan; 

- recrutarea personalului militar;


- adoptarea de dispoziţii referitoare la reprezentarea structurilor militare;

- îmbunătăţirea cadrului legal privind utilizarea forţelor armate pentru protecţia populaţiei;

- importanţa internaţională a domeniului apărării;

- controlul parlamentar privind achiziţia de armament;

- măsuri de reducere a funcţiilor de conducere şi a staff-ului din armată;
- adoptarea de măsuri urgente menite să abordeze situaţiile de urgenţă în domeniul protecţiei mediului şi siguranţei industriale, precum şi pentru dezvoltarea zonelor afectate;
- examinarea documentului final al Consiliului European din decembrie 2013 privind sistemele de arme de apărare.

Comisia pentru Apărare a Senatului s-a preocupat de trasarea liniilor directoare ale Programului de acţiune din domeniul apărării, prezentat în cadrul Consiliului European de Apărare, din decembrie 2013. 
Activitatea de control a Executivului este deosebit de importantă, fiind realizată prin întrebări şi interpelări vizând chestiuni de interes public. Exemple în acest sens: gestionarea chiriilor solicitate de titularii de servicii de locuinţe de la Ministerul Apărării; prezenţa azbestului în structura bordului elicopterelor “Agusta Westland”; utilizarea de agenţi de pază pentru siguranţa navelor comerciale italiene, împotriva actelor de piraterie; furnizarea de armament către forţele militare din Afganistan, etc.

LETONIA


Comisia pentru Securitate Naţională
 are ca principale atribuţii controlul activităţii Executivului în domeniul de competenţă, verificarea modului de cheltuire a banilor publici, armonizarea poziţiei Letoniei în domeniul apărării, la nivelul Uniunii Europene.

Comisia ia în discuţie toate proiectele de legi din domeniul de competenţă, întocmind rapoarte şi avize. 

În ceea ce priveşte controlul parlamentar, Comisia analizează probleme de actualitate de interes public, încercând să ofere soluţii şi recomandări de îmbunătăţire a activităţii ministerului de profil şi a celorlalte instituţii publice aflate în subordinea acestuia.  
Toate comisiile parlamentare au dreptul de a solicita în mod direct informaţii şi explicaţii de la ministrul de resort şi pot convoca oficiali cu funcţii pentru lămurirea chestiunilor importante.

Pentru a decide cu privire la adoptarea proiectelor de legi sau în ceea ce priveşte conduita în domeniul controlului parlamentar, membrii Comisiei pot să ia în considerare rapoartele ministerului şi opiniile relevante ale experţilor în domeniu, partenerilor sociali şi ONG-urilor.
Reuniunile de lucru sunt deschise, dar preşedintele Comisiei poate lua decizia de a organiza şedinţe fără accesul publicului.


LITUANIA


Sfera de competenţă a Comisiei pentru Securitate Naţională şi Apărare este următoarea:

- dezbaterea şi avizarea proiectelor de legi şi a altor acte normative cu privire la problemele legate de apărarea naţională, securitatea statului, apărarea civilă, protecţia frontierei de stat, activitatea Serviciul de Investigaţii Speciale din cadrul Ministerului de Interne;
- coordonarea activităţii instituţiilor de stat interesate în elaborarea de legi şi alte acte juridice cu privire la problemele din competenţa Comisiei sau legate de punerea în aplicare a Legii privind securitatea naţională;

- analiza solicitărilor primite şi prezentarea de propuneri cu privire la modificarea politicii de apărare a statului sau care vizează îmbunătăţirea activităţii structurilor statului în domeniu;

- exercitarea controlului parlamentar în domeniul apărării naţionale, securităţii statului, apărării civile, protecţiei frontierei de stat şi activităţii Serviciului de Investigaţii Speciale din cadrul Ministerului de Interne, prezentarea de propuneri şi recomandări privind îmbunătăţirea activităţii în domeniul de competenţă;

- discutarea propunerilor şi prezentarea concluziilor legate de numirea ataşaţilor militari sau altor reprezentanţi în cadrul misiunile militare ale Republicii Lituania în alte state.
Pot fi membri ai Comisiei pentru Securitate Naţională şi Apărare Naţională doar membrii Seimas care au permisiunea să se ocupe sau să aibă acces la informaţii clasificate.

Propunerile de adoptare a actelor juridice ale Uniunii Europene cu privire la problemele legate de politica externă a UE şi politica de securitate şi apărare sunt de competenţa Comisiei de politică Externă a Parlamentului.
Marea Britanie

Comisia de Apărare este desemnată de către Camera Comunelor să controleze cheltuielile, administrarea şi politica Ministerului Apărării, precum şi colaborarea acestui minister cu alte instituţii publice
.

Comisia este alcătuită din 12 parlamentari.

Comisia poate efectua audieri, solicita rapoarte şi documente, desemna specialişti pentru activităţi de consiliere, înfiinţa sub-comisii, convoca şedinţe.

Comisia alege propriile subiecte de anchetă. În funcţie de subiect, termenele externe, precum şi de volumul de probe orale, o anchetă poate dura mai multe luni şi se poate finaliza cu un raport prezentat Camerei. Comisia poate dispune şi realizarea de anchete care se realizează pe parcursul unei singure zile, pe baza unor probe orale, concluziile putând prezentate fără întocmirea unui raport.

În cazul în care Comisia dispune realizarea unei anchete, aceasta face un anunţ de presă în care prezintă principalele teme de cercetare şi invită părţile interesate să prezinte dovezi scrise. 
Norvegia

Comisia permanentă pentru Afaceri Externe şi Apărare a Parlamentului este compusă din 17 membri
.

Principalele atribuţii ale Comisiei privesc domeniile afacerilor externe, apărării, dezvoltarea cooperării în aceste planuri, interesele Norvegiei în zona Svalbard (teritoriu insular în Oceanul Arctic, aflat sub administraţie norvegiană), sau în alte zone polare, precum şi aspecte privind înţelegerile/ tratatele Norvegiei cu alte state sau organizaţii.

Olanda

Comisia pentru Apărare a Camerei Reprezentanţilor (Camera inferioară) este compusă din 25 de parlamentari.

Potrivit Regulamentului
, aceasta are următoarele competenţe:

- să audieze ministrul de resort, în scopul de a obţine toate documentele de care consideră că trebuie să ia cunoştinţă;

- să adreseze întrebări sau interpelări unui ministru;

- să realizeze vizite de lucru;

- să obţină informaţii de la un organ consultativ ;

- să apeleze la experţi externi pentru clarificarea problemelor de interes;

- să propună proiecte de lucru Camerei.

Consultarea orală a unui ministru poate viza:

- un proiect de lege;

- proiectul de lege a bugetului;

- alt document important pentru Comisie.

Comisia prezintă conducerii Camerei rapoartele privind documentele analizate, având dreptul de a nu întocmi un raport pentru o chestiune pe care o consideră irelevantă pentru domeniul său de activitate. La rândul său, conducerea Camerei poate decide nepublicarea unui raport, în cazul în care conţine date secrete. 

POLONIA

Comisia de apărare a Sejm-ului
 are ca principale atribuţii problemele care  privesc apărarea ţării, în special funcţionarea forţelor armate şi a sistemului naţional de apărare civilă, îndeplinirea de către cei în drept a sarcinilor privind consolidarea capacităţii de apărare, precum şi problemele legate de întreprinderile din industria de apărare.

Activitatea Comisiei se concentrează în primul rând, pe aşa-numitul pachet privind profesionalizarea armatei, acesta conţinând proiectele de legi ale Guvernului de modificare a Legii cu privire la obligaţia generală apărare a Poloniei, a Legii cu privire la serviciul militar compus din soldaţi profesionişti, a Legii privind disciplina militară Armatei şi a Legii privind structura forţelor armate ale Republicii Polone. 
Comisia are ca teme de interes funcţionarea contingentelor armatei poloneze, funcţionarea şi activitatea structurilor NATO ale Poloniei, modernizarea forţelor armate poloneze, funcţionarea forţelor speciale, îmbunătăţirea sistemului de educaţie şi de îngrijire a sănătăţii pentru cadrele militare, funcţionarea Jandarmeriei militare şi activitatea Agenţiei naţionale pentru locuinţe a armatei (WAM) şi Agenţiei pentru proprietăţile militare (AMW).
Portugalia

Comisia pentru Apărare Naţională, formată din 42 de membri, este responsabilă cu monitorizarea politicilor din domeniile apărare naţională, forţe armate şi afaceri maritime. De asemenea, supervizează activitatea forţelor armate în teatrele de operaţiuni şi în misiuni de menţinere a păcii. Contribuie, potrivit competenţelor, la consolidarea politicii de apărare comună a Uniunii Europene şi monitorizează procesul de implementare a prevederilor tratatelor de cooperare ale Portugaliei cu state vorbitoare de limbă portugheză în domeniul tehnicii militare
. 

Pentru a-şi îndeplini atribuţiile, Comisia are dreptul de a solicita date şi informaţii oricărui cetăţean în derularea unei anchete, poate convoca întâlniri şi seminarii cu teme specifice, poate derula schimburi de experienţă, înfiinţa subcomisii şi grupuri de lucru cu scopul de a monitoriza subiectele din domeniul de activitate.

Comisia are obligaţia de a posta pe pagina web a Adunării Naţionale toate lucrările, cu excepţia celor care conţin informaţii clasificate. Presa are acces la toate datele activităţii Comisiei, mai puţin la cele clasificate.

Comisia poate funcţiona şi lua decizii doar în cazul în care este prezent un efectiv de jumătate plus unul din membri.

Slovacia

Comisia parlamentară pentru Apărare şi Securitate este compusă din 13 membri, fiind înfiinţată în baza Rezoluţiei nr. 15 a Consiliului Naţional al Republicii Slovace
.
Principalele atribuţii ale Comisiei vizează discutarea şi avizarea legilor din domeniul apărării, dezvoltarea forţelor armate şi activitatea desfăşurată de acestea, ordinea şi securitatea internă, ​​apărarea civilă, rezervele strategice ale statului, activitatea Autorităţii Naţionale de Securitate, precum şi propunerile de adoptare a tratatelor internaţionale privind domeniul de competenţă. 

Comisia deliberează asupra conceptelor legate de activitatea şi organizarea forţelor armate, ale structurilor de securitate (corpul de poliţie) şi apărare civilă, Autorităţii Naţionale de Securitate. Are, de asemenea, în vedere principalele probleme în ceea ce priveşte statutul şi dezvoltarea forţelor armate şi pentru apărarea securităţii statului, de pregătire a apărării civile, de combatere a criminalităţii, etc.

Slovenia

Comisia de Apărare a Adunării Naţionale, compusă din 15 membri, are ca principale domenii de activitate
:

- dezbaterea proiectelor legislative şi a altor acte referitoare la sistemul naţional de apărare, planul de apărare împotriva calamităţilor şi altor dezastre;

- problemele subscrise domeniului de activitate al ministerului de resort, inclusiv în domeniul afacerilor europene.


SPANIA


Comisia de Apărare a Congresului îndeplineşte două funcţii importante
:

- funcţia legislativă, care vizează toate proiectele de lege privind domeniul militar;
 
- funcţia de control.  
În acest cadru, Comisia analizează planurile de activitate ale Ministerului Apărării, dezvoltarea carierei militare, cheltuielile bugetare, etc.

Pe parcursul anului 2013, membrii Comisiei au solicitat mai multe audieri ale ministrului Apărării pentru a se edifica cu privire la apariţia în rândurile armatei a fenomenului de radicalism, desfăşurării de activităţi religioase contrare legii sau cu caracter criminal, cerând implementarea unui plan de măsuri de combatere a acestor acte.

Suedia

Comisia de Apărare a Parlamentului are atribuţii de legiferare în următoarele domenii specifice
: apărare militară, apărare civilă, măsuri de reducere a vulnerabilităţilor în societate, securitate nucleară, serviciul de pază maritimă, recrutarea cadrelor.

În cadrul atribuţiilor de control, Comisia controlează cheltuielile efectuate de Guvern în aceste domenii.


UNGARIA

Comisia pentru apărare şi securitate internă a Parlamentului
 are ca principală atribuţie controlul parlamentar, care se desfăşoară prin audieri, rapoarte şi interpelări. Miniştrii şi şefii organelor administraţiei publice centrale pot fi audiaţi la iniţiativa a două cincimi din numărul de membri ai Comisiei.


În cadrul atribuţiei de legiferare, Comisia poate prezenta şi aviza proiecte de legi din domeniul de competenţă. 

Fiecare comisie permanentă constituie o sub-comisie care monitorizează punerea în aplicare a legilor, precum şi impactul lor social şi economic. 

SUA
Comisia pentru Forţele Armate din cadrul Camerei Reprezentanţilor a Congresului SUA are responsabilităţi sporite de supraveghere a activităţii Executivului în domeniul militar, îndeplinirea acestui obiectiv fiind esenţial pentru adoptarea legilor privind apărarea şi securitatea naţională, precum şi pentru adoptarea bugetului
.  
Bugetul apărării naţionale implică plata a milioane de persoane civile şi militare care-şi desfăşoară activitatea în diverse teatre de operaţiuni, întreţinerea a mii de facilităţi militare, finanţarea a sute de agenţii, departamente şi centre de comandă situate în întreaga lume. 
Comisia are jurisdicţie în ceea ce priveşte legile, programele şi agenţiile de profil: 

- forţele armate; 
- Garda Naţională;

- plata şi indemnizaţiile plătite pentru servicii militare;
- contractele de achiziţii publice;
- energia atomică;

- transport;

- apărarea naţională.

Competenţele Comisiei privesc, printre altele:

- depozitele de muniţii; forturile; arsenalele; unităţile şi dotările armatei, marinei şi forţelor aeriene;
- apărarea comună;
- conservarea, exploatarea şi utilizarea rezervelor de petrol şi uleiuri;

- Departamentul de Apărare, inclusiv departamentele armatei, marinei şi forţelor aeriene;
- canalele de comunicaţii interoceanice, inclusiv măsurile referitoare la întreţinerea, exploatarea şi administrarea acestora;
- Academia de Marină Comercială şi instituţiile similare ale statului; 
- aplicaţiile militare ale energiei nucleare;
- activitatea de intelligence, inclusiv cea care are legătură cu Departamentul Apărării;
- aspecte de securitate naţională privind marina comercială, inclusiv asistenţa financiară pentru construirea şi exploatarea navelor, menţinerea bazelor americane privind construcţia şi reparaţia de nave, pregătirea ofiţerilor şi marinarilor din domeniul comercial; 
 - plata, promovarea, pensionarea, precum şi alte beneficii şi privilegii de care se bucură membrii forţelor armate;
- cercetare ştiinţifică şi dezvoltarea tehnologică în sprijinul serviciilor militare;
- mărimea şi structura armatei terestre, marinei şi forţelor aeriene.


- materialele strategice şi critice necesare pentru apărarea comună.
Comisia desfăşoară activitatea de supraveghere a activităţii Departamentului Apărării şi a departamentelor şi agenţiilor subordonate, precum şi a Departamentului pentru Energie (parţial) pentru activităţile care implică competenţele Comisiei pentru Forţele Armate şi a subcomisiilor sale, în număr de 7:

- subcomisia pentru tactică aeriană şi forţe terestre;
- subcomisia pentru personalul militar;
- subcomisia pentru pregătire militară;
- subcomisia pentru capacităţi maritime şi forţele de proiecţie;
- subcomisia pentru forţele strategice;
- subcomisia pentru intelligence, ameninţări emergente şi capacităţi;
- subcomisia pentru supraveghere şi investigaţii.
 Fiecare subcomisie supraveghează programele din domeniul de competenţă.

Potrivit studiilor, comisiile de apărare care au o capacitate mare de a amenda sau respinge bugetul prevăzut pentru apărarea naţională, putând să formuleze propuneri alternative sunt cele din Congresul SUA şi, parţial, Comisiile din Parlamentele Germaniei şi Olandei.


Comisii de profil care nu au competenţe în amendarea bugetului de apărare sunt cele din Parlamentele de tip Westminster: Australia, Canada, India, Noua Zeelandă, Africa de Sud şi Marea Britanie. Cu toate acestea, parlamentele naţionale din aceste state au un rol important în ceea ce priveşte depunerea de interpelări, întocmirea de rapoarte şi în ceea ce priveşte informarea opiniei publice despre cheltuielile militare ale guvernelor
. 

� http://www.parlament.gv.at/ZUSD/PDF/Bundesheerkommission_Jahresbericht_2010_eng.pdf


� Majoritatea plângerilor a avut ca subiect lipsa dotărilor, comportamentul gradelor superioare, aspecte legate de formare şi datoria militară, problemele de personal, lipsa infrastructurii şi a echipamentului medical şi lipsa îngrijirii medicale.


� În 28 de cazuri, Comisia a decis să investigheze ex officio lipsurile şi deficienţele legate de serviciul militar. Investigate au vizat accidentele produse în care au fost implicate forţele militare, lipsa echipamentelor necesare şi deficienţele evidente în formarea profesională.

